Il-kisba ta' eredità politika effettiva għas-Sena Ewropea tal-Wirt Kulturali Kumitat għall-Kultura u l-Edukazzjoni Riżoluzzjoni tal-Parlament Ewropew tal-20 ta' Jannar 2021 dwar il-kisba ta' eredità politika effettiva għas-Sena Ewropea tal-Wirt Kulturali (2019/2194(INI)) Il-Parlament Ewropew, – wara li kkunsidra l-Preambolu tat-Trattat dwar l-Unjoni Ewropea (TUE), li jiddikjara li l-firmatarji jieħdu ispirazzjoni "mill-wirt kulturali, religjuż u umanista tal-Ewropa" u għandhom ix-xewqa "li jsaħħu s-solidarjetà bejn il-popli tagħhom filwaqt li jirrispettaw l-istorja, il-kultura u t-tradizzjonijiet tagħhom", kif ukoll l-Artikolu 3(3) tat-TUE, – wara li kkunsidra l-Artikolu 167 tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikolari l-Artikolu 22 tagħha, – wara li kkunsidra l-Konvenzjoni dwar il-Protezzjoni u l-Promozzjoni tad-Diversità tal-Espressjonijiet Kulturali, adottata mill-Konferenza Ġenerali tal-UNESCO fit-33 sessjoni tagħha fl-20 ta' Ottubru 2005, – wara li kkunsidra l-Konvenzjoni dwar il-Protezzjoni tal-Patrimonju Dinji Kulturali u Naturali, adottata mill-Konferenza Ġenerali tal-UNESCO fis-17-il sessjoni tagħha fis-16 ta' Novembru 1972 (il-Konvenzjoni dwar il-Patrimonju Dinji), – wara li kkunsidra l-Konvenzjoni għall-Ħarsien tal-Patrimonju Kulturali Intanġibbli, adottata mill-Konferenza Ġenerali tal-UNESCO fit-32 sessjoni tagħha fis-17 ta' Ottubru 2003, – wara li kkunsidra l-Konvenzjoni dwar il-Protezzjoni tal-Wirt Kulturali ta' Taħt l-Ilma, adottata mill-Konferenza Ġenerali tal-UNESCO fil-31 sessjoni tagħha fit-2 ta' Novembru 2001, – wara li kkunsidra l-Konvenzjoni ta' The Hague tal-1954 għall-Protezzjoni tal-Proprjetà Kulturali fil-Każ ta' Kunflitt Armat, – wara li kkunsidra l-Konvenzjoni dwar il-Mezzi ta' Projbizzjoni u ta' Prevenzjoni tal-Importazzjoni, tal-Esportazzjoni u tat-Trasferiment Illeċiti tas-Sjieda tal-Proprjetà Kulturali, adottata mill-Assemblea Ġenerali tal-UNESCO fis-16-il sessjoni tagħha tal-14 ta' Novembru 1970, – wara li kkunsidra l-konklużjonijiet tal-Kunsill tal-15 ta' Novembru 2018 dwar il-Pjan ta' Ħidma għall-Kultura 2019-2022, – wara li kkunsidra l-komunikazzjoni tat-22 ta' Mejju 2018 tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Aġenda Ġdida Ewropea għall-Kultura" (COM(2018)0267), – wara li kkunsidra r-rapport tat-28 ta' Ottubru 2019 tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-implimentazzjoni, ir-riżultati u l-valutazzjoni ġenerali tas-Sena Ewropea tal-Wirt Kulturali 2018 (COM(2019)0548), – wara li kkunsidra l-komunikazzjoni tal-11 ta' Diċembru 2019 tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar il-Patt Ekoloġiku Ewropew (COM(2019)0640), – wara li kkunsidra d-Direttiva 2014/60/UE tal-Parlament Ewropew u tal-Kunsill tal-15 ta' Mejju 2014 dwar ir-ritorn ta' oġġetti kulturali mneħħija illegalment mit-territorju ta' Stat Membru u li temenda r-Regolament (UE) Nru 1024/2012, – wara li kkunsidra r-riżoluzzjoni tiegħu tat-8 ta' Settembru 2015 bit-titolu "Lejn approċċ integrat għall-wirt kulturali għall-Ewropa", – wara li kkunsidra r-rapport tiegħu tat-23 ta' Novembru 2018 dwar Aġenda Ġdida Ewropea għall-Kultura, – wara li kkunsidra r-riżoluzzjoni tiegħu tad-19 ta' Settembru 2019 dwar l-importanza tat-tifkira tal-istorja Ewropea għall-ġejjieni tal-Ewropa, – wara li kkunsidra l-konklużjonijiet tal-Kunsill tal-25 ta' Novembru 2014 dwar il-governanza partiċipatorja tal-patrimonju kulturali, – wara li kkunsidra r-riżoluzzjoni tal-Kunsill tas-26 ta' Ġunju 2000 dwar il-konservazzjoni u t-titjib tal-patrimonju ċinematografiku Ewropew, – wara li kkunsidra l-konklużjonijiet tal-Kunsill tal-21 ta' Mejju 2014 dwar il-wirt kulturali bħala riżorsa strateġika għal Ewropa sostenibbli, – wara li kkunsidra l-konklużjonijiet tal-Kunsill tat-8 ta' Ġunju 2018 dwar il-ħtieġa li l-wirt kulturali jitpoġġa fuq quddiem fil-politiki kollha tal-UE, – wara li kkunsidra l-Konvenzjoni Qafas tal-Kunsill tal-Ewropa dwar il-Valur tal-Wirt Kulturali għas-Soċjetà (il-Konvenzjoni ta' Faro) tat-13 ta' Ottubru 2005, – wara li kkunsidra d-dokument ta' ħidma tal-persunal tal-Kummissjoni tal-5 ta' Diċembru 2018 dwar il-Qafas Ewropew għall-Azzjoni dwar il-Wirt Kulturali (SWD(2018)0491), – wara li kkunsidra r-riżoluzzjoni tat-22 ta' Novembru 2019 tal-Kunsill tal-Unjoni Ewropea u tar-Rappreżentanti tal-Gvernijiet tal-Istati Membri mlaqqgħin fil-Kunsill dwar id-dimensjoni kulturali tal-iżvilupp sostenibbli (13956/19), – wara li kkunsidra l-Istħarriġ tal-Ewrobarometru dwar il-Wirt Kulturali (Ewrobarometru Speċjali 466), – wara li kkunsidra l-komunikazzjoni tal-Kummissjoni tat-22 ta' Lulju 2014 bit-titolu "Lejn approċċ integrat għall-Ewropa lejn il-wirt kulturali" (COM(2014)0477), – wara li kkunsidra l-opinjoni tal-Kumitat tar-Reġjuni ta' Novembru 2014 dwar il-komunikazzjoni tal-Kummissjoni bit-titolu "Approċċ integrat għall-wirt kulturali tal-Ewropa" (2015/C 195/04), – wara li kkunsidra d-Deċiżjoni (UE) 2017/864 tal-Parlament Ewropew u tal-Kunsill tas-17 ta' Mejju 2017 dwar Sena Ewropea tal-Wirt Kulturali (2018), – wara li kkunsidra r-rakkomandazzjoni tal-Kummissjoni tas-27 ta' Ottubru 2011 dwar id-diġitizzazzjoni u l-aċċessibbiltà fuq l-internet ta' materjal kulturali u l-konservazzjoni diġitali (2011/711/UE), – wara li kkunsidra d-dikjarazzjoni ta' kooperazzjoni għall-avvanz tad-diġitalizzazzjoni tal-wirt kulturali tad-9 ta' April 2019, – wara li kkunsidra l-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar il-Programm ta' Ħidma tal-Kummissjoni 2020 – Unjoni li tirsisti għal aktar (COM(2020)0037), – wara li kkunsidra l-opinjoni tal-Kumitat Ekonomiku u Soċjali Ewropew tad-19 ta' Settembru 2018 dwar il-kontribut taż-żoni rurali tal-Ewropa għas-Sena tal-Wirt Kulturali 2018 sabiex jiġu żgurati s-sostenibbiltà u l-koeżjoni rurali/urbana (NAT/738-EESC-2018-01641), – wara li kkunsidra d-Dikjarazzjoni ta' Davos 2018 dwar il-promozzjoni ta' Baukultur ta' kwalità għolja fl-Ewropa, – wara li kkunsidra d-Dikjarazzjoni ta' Leeuwarden tat-23 ta' Novembru 2018 dwar l-Użu mill-ġdid Adattiv tal-Wirt Mibni, – wara li kkunsidra d-dikjarazzjoni adottata fil-laqgħa informali tal-ministri tal-Istati Membri responsabbli għall-affarijiet kulturali u Ewropej tat-3 ta' Mejju 2019 wara n-nirien fil-Katidral ta' Notre Dame f'Pariġi, – wara li kkunsidra l-Konvenzjoni Kulturali Ewropea tal-Kunsill tal-Ewropa tad-19 ta' Diċembru 1954, – wara li kkunsidra s-Sejħa għal Azzjoni ta' Berlin ta' Europa Nostra ("Cultural Heritage for the Future of Europe" [Wirt Kulturali għall-Futur tal-Ewropa]) tat-22 ta' Ġunju 2018, u l-Manifest ta' Pariġi tagħha ("Relançons l'Europe par la culture et le patrimoine culturel!" [Ir-rilanċ tal-Ewropa bis-saħħa tal-kultura u l-wirt kulturali"]) tat-30 ta' Ottubru 2019, – wara li kkunsidra l-istudju tal-2015 bit-titolu "Cultural Heritage Counts for Europe" (Il-Wirt Kulturali Jgħodd għall-Ewropa), – wara li kkunsidra d-Dikjarazzjoni ta' Barċellona dwar it-Turiżmu u l-Wirt Kulturali ("Better Places to Live, Better Places to Visit" [Postijiet Aħjar Fejn Tgħix, Postijiet Aħjar Biex Iżżur]) tal-11 ta' Ottubru 2018, – wara li kkunsidra l-istudju tal-2018 bit-titolu "Safeguarding cultural heritage from natural and man-made disasters" (Inħarsu l-wirt kulturali minn diżastri naturali u kkawżati mill-bniedem), – wara li kkunsidra d-dokument tal-2019 tal-Kunsill Internazzjonali dwar il-Monumenti u s-Siti (ICOMOS) bit-titolu "European quality principles for EU-funded interventions with potential impact upon cultural heritage" (Il-prinċipji ta' kwalità Ewropej għal interventi ffinanzjati mill-UE b'impatt potenzjali fuq il-wirt kulturali), – wara li kkunsidra l-Karta Internazzjonali għall-Konservazzjoni u r-Restawr tal-Monumenti u s-Siti (il-Karta ta' Venezja tal-1964), – wara li kkunsidra l-Konvenzjoni ta' Granada tal-1985 għall-Protezzjoni tal-Wirt Arkitettoniku tal-Ewropa, – wara li kkunsidra l-Konvenzjoni tal-1992 tal-Belt Valletta dwar il-Protezzjoni tal-Wirt Arkeoloġiku tal-Ewropa, – wara li kkunsidra l-Premjijiet Ewropej għall-Wirt Kulturali / Il-Premjijiet Europa Nostra, – wara li kkunsidra l-Għanijiet ta' Żvilupp Sostenibbli tan-NU, b'mod speċjali l-għanijiet 4, 11 u 13, – wara li kkunsidra r-raggruppament tat-Tieni Pilastru ta' Orizzont Ewropa "Kultura, kreattività u soċjetà inklużiva", – wara li kkunsidra r-Regolament (UE) Nru 1295/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi l-Programm Ewropa Kreattiva (2014 sa 2020) u li jirrevoka d-Deċiżjonijiet Nru 1718/2006/KE, Nru 1855/2006/KE u Nru 1041/2009/KE, – wara li kkunsidra r-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, – wara li kkunsidra r-Regolament (UE) Nru 1301/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi, u li jirrevoka r-Regolament (KE) Nru 1080/2006, – wara li kkunsidra r-riżoluzzjoni tiegħu tal-11 ta' Settembru 2018 dwar l-ugwaljanza tal-lingwi fl-era diġitali, – wara li kkunsidra r-riżoluzzjoni tiegħu tat-13 ta' Novembru 2018 dwar standards minimi għall-minoranzi fl-UE, – wara li kkunsidra r-riżoluzzjoni tiegħu tal-11 ta' Settembru 2013 dwar il-lingwi Ewropej fil-periklu ta' estinzjoni u d-diversità lingwistika fl-Unjoni Ewropea, – wara li kkunsidra r-Regolament (UE) Nru 1291/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 – il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE, – wara li kkunsidra l-impenji li ħadet il-Kummissarju nnominat ta' dak iż-żmien għall-innovazzjoni, ir-riċerka, l-edukazzjoni, il-kultura u ż-żgħażagħ fis-smigħ tagħha tat-30 ta' Settembru 2019 quddiem il-Parlament Ewropew, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra r-rapport tal-Kumitat għall-Kultura u l-Edukazzjoni (A9-0210/2020), A. billi l-wirt kulturali tanġibbli, intanġibbli, naturali u diġitali tal-Ewropa huwa sors ta' ġid li ntiret mill-passat, li jagħti xhieda tal-istorja, il-kultura u t-tradizzjonijiet Ewropej fid-diversità kollha tagħhom u li għandu jissaħħaħ b'mod kostanti matul iż-żmien, li jrid jiġi ppreservat sabiex jiġi trażmess lill-ġenerazzjonijiet futuri; B. billi l-wirt kulturali Ewropew huwa sors għat-tifkira, il-memorija kollettiva u l-għarfien li jsaħħaħ is-sens komuni ta' appartenenza tagħna; C. billi l-kultura u l-wirt kulturali jgħinu biex isaħħu l-identità tal-individwi u jippromwovu l-koeżjoni soċjali, l-istabbiltà u l-fehim fis-soċjetà; D. billi l-wirt kulturali huwa valur fih innifsu, huwa diversifikat, u għandu diversi saffi (lokali, reġjonali, nazzjonali, Ewropew u globali) u forom (tanġibbli, intanġibbli, naturali, diġitali u diġitalizzati) li huma interkonnessi; E. billi l-wirt kulturali jipprovdi kontribut kbir għas-setturi kulturali u kreattivi fl-Ewropa u lil hinn minnha; F. billi 'l fuq minn 300 000 ruħ fl-Ewropa huma impjegati fis-settur tal-wirt kulturali, filwaqt li 7,8 miljun impjieg fl-Ewropa huma marbuta b'mod indirett mas-settur; G. billi matul is-Sena Ewropea tal-Wirt Kulturali (EYCH) fl-2018 ġew organizzati aktar minn 23 000 avveniment, u dawn laħqu aktar minn 12,8-il miljun persuna (2,5 % tal-popolazzjoni tal-EU-28) fl-Istati Membri; H. billi l-viżjoni strateġika tal-EYCH, artikolata fil-motto tagħha "Wirtna: fejn il-passat jiltaqa' mal-futur", tibqa' valida bħala prinċipju ta' gwida għall-eredità tagħha bil-għan li jiġu żviluppati rabtiet bejn il-wirt kulturali Ewropew u l-produzzjoni kulturali preżenti, kif ukoll li titrawwem il-parteċipazzjoni taċ-ċittadini Ewropej; I. billi l-attivitajiet tal-EYCH kienu ffokati fuq il-ġenerazzjoni żagħżugħa u fuq proġetti interattivi u kreattivi; J. billi l-EYCH 2018 saret f'sena b'anniversarji storiċi importanti; billi matul dik is-sena saru ħafna ċelebrazzjonijiet nazzjonali u internazzjonali u avvenimenti kommemorattivi, u dawn ħallew impronta sinifikanti fuq il-mappa kulturali Ewropea; K. billi waħda mill-kisbiet tal-EYCH kienet l-istabbiliment ta' network ta' partijiet ikkonċernati Ewropej b'rabtiet dejjiema; billi dan in-network għandu jkun sostenibbli u durabbli; L. billi l-organizzazzjonijiet nongovernattivi (NGOs) lokali u pan-Ewropej u s-soċjetà ċivili organizzata kkontribwew ħafna għas-suċċess tal-EYCH; M. billi, skont l-istħarriġ tal-Ewrobarometru dwar il-wirt kulturali, 84 % tar-rispondenti fl-Istati Membri huma tal-fehma li l-wirt kulturali huwa importanti għalihom personalment u għall-komunità lokali tagħhom, filwaqt li tmienja minn kull għaxra (80 %) jaħsbu li huwa importanti għall-Unjoni Ewropea kollha kemm hi; N. billi kważi terz tas-siti fuq il-lista tal-Patrimonju Dinji tal-UNESCO jinsabu fl-EU-27, inklużi 326 sit kulturali, 26 sit naturali u ħames siti mħallta; billi l-Ewropa kollha hija responsabbli għal kważi nofs il-lista tal-Patrimonju Dinji tal-UNESCO; O. billi l-Lista Rappreżentattiva tal-Wirt Kulturali Intanġibbli tal-Umanità tal-UNESCO tinkludi mill-inqas 131 iskrizzjoni li huma attribwiti lill-pajjiżi tal-EU-27; P. billi l-Ewropa u l-Amerika ta' Fuq jirrappreżentaw 52 % tal-iskrizzjonijiet fir-Reġistru Internazzjonali tal-Memorja tad-Dinja tal-UNESCO; Q. billi s'issa 48 sit Ewropew ingħataw iċ-Ċertifikat tal-Patrimonju Ewropew; R. billi kważi disgħa minn kull għaxar Ewropej mistħarrġa (88 %) jemmnu li l-wirt kulturali tal-Ewropa għandu jiġi mgħallem fl-iskejjel; S. billi l-EYCH 2018 uriet li l-wirt kulturali jista' jipprovdi bażi għal proġetti internazzjonali li jinvolvu liċ-ċittadini tal-kategoriji tal-età kollha u jippermettilhom jaħdmu flimkien ma' esperti; billi dawn il-proġetti wrew li huma għodda tajba biex titqajjem kuxjenza dwar l-istorja kulturali komuni Ewropea; T. billi ż-żieda fid-diġitalizzazzjoni toħloq possibbiltajiet u sfidi ġodda għas-setturi kulturali u kreattivi tal-Ewropa; U. billi l-Pjan ta' Ħidma għall-Kultura 2019-2022 adottat mill-Kunsill fil-21 ta' Diċembru 2018 jinkludi s-sostenibbiltà fil-wirt kulturali bħala l-ewwel waħda mill-ħames prijoritajiet għall-kooperazzjoni Ewropea fit-tfassil tal-politika kulturali; V. billi t-tifqigħa tal-COVID-19 sfrattat il-parti l-kbira tal--avvenimenti kulturali u fixklet b'mod serju l-kapaċità tan-nies li jżuru, igawdu u jistudjaw parti kbira mill-wirt kulturali Ewropew, bil-mezzi diġitali ta' spiss ikunu l-uniku mod possibbli biex jiksbu aċċess għalih; billi r-restrizzjonijiet fuq laqgħat u avvenimenti pubbliċi jew il-projbizzjoni tagħhom, l-għeluq ta' mużewijiet u r-restrizzjonijiet fuq l-ivvjaġġar kellhom konsegwenzi dannużi ħafna għall-artisti u l-operaturi kulturali; W. billi fin-negozjati li għaddejjin bħalissa dwar il-QFP 2021-2027 hemm opportunità biex jiġu stabbiliti termini ġodda u favorevoli għall-investiment fil-wirt kulturali mill-Fondi Strutturali u ta' Investiment Ewropej; Rikonoxximent tal-valur tal-wirt kulturali Iqis li l-wirt kulturali huwa riżorsa imprezzabbli, jippermettilna nirriflettu fuq l-istorja u ninvolvu ruħna magħha b'mod kritiku, jgħinna nidentifikaw mhux biss memorji differenti, iżda anke l-elementi komuni li jorbtuna lkoll, u b'hekk jippromwovi d-diversità, id-djalogu, il-koeżjoni, is-solidarjetà u l-fehim reċiproku kif ukoll itejjeb l-għarfien dwar il-beni tanġibbli, intanġibbli, naturali u diġitali tagħna; Jirrikonoxxi r-rwol tal-wirt kulturali fil-promozzjoni tal-kreattività, l-innovazzjoni u s-sostenibbiltà u biex jiġu żviluppati l-kapaċitajiet intellettwali; iqis li l-wirt kulturali jista' jkun ukoll sors ta' ispirazzjoni u ta' tgawdija u jista' jikkontribwixxi għal attivitajiet ta' rikreazzjoni; Jisħaq li l-lingwi jippermettu u jippromwovu r-rikkezza u d-diversità tal-wirt kulturali Ewropew, peress li l-lingwi materni huma mezzi li jittrażmettu valuri u għarfien li ta' spiss jintużaw biex jittrażmettu l-wirt kulturali intanġibbli; iħeġġeġ lill-Kummissjoni u lill-Istati Membri jieħdu azzjoni akbar biex jipproteġu, jiżviluppaw, u jippromwovu d-diversità lingwistika fl-era diġitali, anke billi jallokaw baġit suffiċjenti għal politiki li jittrattaw lingwi kklassifikati bħala mhedda u jiżviluppaw kuxjenza fost iċ-ċittadini tal-UE dwar ir-rikkezza lingwistika u kulturali li jirrappreżentaw il-komunitajiet ikkonċernati; Ifakkar lill-Kummissjoni u lill-Istati Membri dwar il-ħtieġa li jinkludu bis-sħiħ il-wirt kulturali tal-minoranzi preżenti fl-Ewropa fi kwalunkwe riflessjoni dwar il-wirt Ewropew, billi jimpenjaw ruħhom li jirrikonoxxu u jippromwovu l-kontribut tagħhom għall-ġid kulturali, lingwistiku u artistiku u d-diversità tal-Unjoni u jagħmlu ħilithom biex jistabbilixxu u jimplimentaw miżuri miftiehma u kkoordinati għall-ġestjoni u l-promozzjoni sostenibbli ta' dawn il-kulturi; Jenfasizza r-rwol tal-avvenimenti kulturali Ewropej u pan-Ewropej u tal-festivals kulturali tradizzjonali biex titqajjem kuxjenza dwar ir-rikkezza u d-diversità kulturali tal-Ewropa; iħeġġeġ lill-Istati Membri jippromwovu u jappoġġjaw tali attivitajiet u jipproteġu t-tradizzjonijiet tagħhom; iħeġġeġ lill-Kummissjoni tikkunsidra li tiffinanzja tali inizjattivi; Edukazzjoni u ħiliet Jisħaq fuq l-importanza tat-tipi kollha ta' edukazzjoni – formali, mhux formali u informali – relatati mal-wirt kulturali u l-istudji umanistiċi, inklużi l-istorja u l-filosofija, fl-etajiet kollha; jemmen li għandha tingħata attenzjoni speċjali lill-istudenti b'diżabilità u lil dawk li ġejjin minn ambjenti żvantaġġati; itenni l-importanza li jiġu inklużi forom artistiċi varji bħall-mużika, il-films, it-teatru, il-letteratura, id-disinn u l-arkitettura fil-kurrikuli tal-iskejjel jew f'attivitajiet ta' appoġġ fil-kurrikulu; jemmen li diversi materjali eżistenti prodotti fl-okkażjoni tal-EYCH, bħas-sett rilevanti tal-eTwinning, għandhom jiġu promossi b'mod aktar attiv; jistieden lill-Kummissjoni tintegra b'mod aktar komprensiv il-wirt kulturali fl-istrateġija tagħha għal Żona Ewropea tal-Edukazzjoni, sabiex tgħin lill-istudenti jiżviluppaw sens qawwi ta' ċittadinanza Ewropea; Iqis, f'dan ir-rigward, li Dar l-Istorja Ewropea trid tingħata finanzjament adegwat sabiex tkun tista' ssir hub ta' għarfien u kollaborazzjoni għar-riċerkaturi żgħażagħ, l-għalliema u l-istudenti minn madwar l-UE u tista' sservi wkoll bħala strument għall-promozzjoni tal-wirt kulturali Ewropew; iqis li huwa meħtieġ li jiġu żviluppati modi addizzjonali biex jiġi promoss l-aċċess għad-Dar, fost l-oħrajn permezz ta' żjarat diġitali sabiex tkun tista' taqdi bis-sħiħ ir-rwol tagħha bħala portal għas-sezzjonijiet kollha tal-pubbliku biex jitgħallmu dwar esperjenzi kondiviżi Ewropej u l-interpretazzjonijiet differenti tagħhom; iħeġġeġ, f'dan ir-rigward, l-istabbiliment gradwali, soġġett għal kapaċitajiet finanzjarji, ta' network pan-Ewropew ta' kollaborazzjoni ta' ċentri fil-qafas tad-Dar; Jenfasizza r-rwol dejjem akbar li l-edukazzjoni diġitali jista' jkollha biex tippermetti t-tagħlim dwar il-wirt kulturali u permezz tal-wirt kulturali; jinnota l-ħtieġa li jiġu żviluppati inizjattivi ta' tagħlim elettroniku ta' kwalità għolja, inklużi korsijiet online miftuħa massivi (MOOCs) sabiex it-tagħlim dwar il-wirt kulturali jsir aktar aċċessibbli u jittejbu l-ħiliet marbuta mal-patrimonju fl-Ewropa kollha; iqis f'dan ir-rigward li l-Pjan ta' Azzjoni għall-Edukazzjoni Diġitali jista' jikkontribwixxi b'mod sinifikanti għall-kawża, u jitlob li l-aġġornament propost ta' dan il-pjan jinkludi appoġġ għall-edukazzjoni dwar il-wirt kulturali; Jesprimi t-tħassib tiegħu għan-nuqqas dejjem akbar ta' nies tas-sengħa, professjonisti fil-qasam tar-restawr u esperti tal-patrimonju u d-diffikultajiet biex jattiraw liż-żgħażagħ biex jitgħallmu dawn it-tipi ta' ħiliet; jisħaq fuq in-nuqqas ta' approċċ sistemiku u mekkaniżmi effiċjenti bħal korsijiet ta' taħriġ fit-tekniki tal-antenati biex jiġu trażmessi l-ħiliet u l-għarfien rilevanti, u li dan qed ipoġġi l-wirt Ewropew f'riskju; jemmen li fil-ġejjieni l-konservazzjoni tal-kwalità tal-wirt kulturali se tkun possibbli biss jekk il-ħiliet u l-għarfien rilevanti jiġu kkonservati b'mod komprensiv, inkluż permezz ta' mezzi diġitali, u jingħaddew; jistieden lill-Kummissjoni, għalhekk, tiżgura li l-inizjattivi futuri dwar il-konservazzjoni tal-wirt kulturali jinkludu l-konservazzjoni tal-prattiki u l-għarfien meħtieġa; ifakkar fil-valur tal-iskambji, u jenfasizza f'dan ir-rigward l-importanza tal-programm Erasmus+, li jippermetti wkoll il-mobilità tal-apprendisti; Itenni l-ħtieġa li jittejbu l-kundizzjonijiet soċjoekonomiċi u tax-xogħol u l-bilanċ bejn il-ġeneri u li jiġu promossi opportunitajiet ta' mobilità għall-operaturi u l-ħaddiema impjegati fis-settur tal-wirt kulturali, inkluż għall-persuni b'diżabilità; jinnota f'dan ir-rigward l-importanza li jiġu rikonoxxuti l-kwalifiki professjonali; Jissottolinja l-ħtieġa li jkomplu jissaħħu l-isforzi biex titqajjem sensibilizzazzjoni dwar il-valur tal-wirt kulturali għall-Ewropa u li jintlaħqu ċ-ċittadini u l-partijiet ikkonċernati fil-livell lokali; jenfasizza l-importanza ta' għarfien aħjar tal-wirt kulturali Ewropew biex tiġi promossa l-koeżjoni soċjali, u jinnota li l-aċċess għal tali għarfien, b'mod partikolari, jiffavorixxi l-inklużjoni soċjali u kulturali taċ-ċittadini bi sfond ta' migranti u l-familji tagħhom; Jilqa' l-proposta tal-Kummissjoni li tiġi stabbilita Komunità ta' Konoxxenza u Innovazzjoni (KKI) ġdida dwar l-industriji kulturali u kreattivi (CCI) fl-Istitut Ewropew tal-Innovazzjoni u t-Teknoloġija (EIT), li tirrifletti d-diversità soċjali u li fiha l-wirt kulturali għandu jitqies ukoll bħala sors ta' ispirazzjoni għal kreazzjonijiet u soluzzjonijiet kontemporanji; Il-wirt kulturali diġitali Jirrikonoxxi l-importanza tal-wirt kulturali diġitali, b'għadd dejjem akbar ta' persuni, inklużi dawk minn sfondi żvantaġġati u persuni b'diżabilità, li jkollhom opportunitajiet mingħajr paragun u aċċess ekwu biex jinvolvu ruħhom ma' materjal kulturali; jirrikonoxxi r-rilevanza dejjem akbar tal-wirt kulturali diġitali, speċjalment matul il-pandemiji u l-konfinamenti assoċjati, fejn żjarat u wirjiet virtwali tal-mużewijiet, libreriji diġitali, enċiklopediji online u soluzzjonijiet diġitali simili u għodod ta' komunikazzjoni virtwali jikkonfortawhom u jkunu l-uniċi mezzi biex in-nies ikollhom aċċess għall-wirt kulturali u l-kultura u jinvolvu ruħhom magħhom b'mod aktar wiesa'; jisħaq fuq l-importanza li l-materjal kulturali jiġi ddiġitalizzat ħalli mhux biss jiġi kkonservat għall-ġenerazzjonijiet futuri (il-funzjoni tal-ħżin), iżda jsir ukoll aċċessibbli aktar faċilment għal udjenzi akbar billi l-wirt kulturali jkun disponibbli online; Jenfasizza li l-avvanzi teknoloġiċi rilevanti bħall-istħarriġ diġitali, l-immudellar u l-istampar 3D, ir-Realtà Awmentata (AR) u r-Realtà Virtwali (VR), kif ukoll ir-rwol tal-intelliġenza artifiċjali (IA) u l-Big Data, qed jiftħu possibbiltajiet ġodda mhux biss għall-ġbir, il-konservazzjoni u l-viżwalizzazzjoni tal-wirt kulturali, iżda wkoll għall-ipproċessar, l-analiżi, ir-rikostruzzjoni u l-iżvilupp tal-applikazzjonijiet għalih; Jenfasizza l-importanza tal-proġett Europeana, li jservi ta' pjattaforma edukattiva, mużew, arkivju u librerija diġitali tal-Ewropa; jitlob sforzi akbar biex il-pjattaforma tiġi żviluppata aktar, inkluż billi jiġi allokat finanzjament adegwat għaliha, u billi tiġi promossa aktar lill-pubbliku ġenerali u lill-għalliema; Huwa tal-fehma li l-materjal li għandu jiġi ddiġitalizzat irid jintgħażel b'mod imparzjali biex tiġi żgurata l-kredibbiltà tal-arkivji u tal-kollezzjonijiet diġitali; Jissottolinja l-ħtieġa li tiġi promossa wkoll l-eżistenza u l-valur tal-arkivji diġitalizzati, kif ukoll li jittejbu l-ħiliet diġitali tal-pubbliku sabiex jiżdied l-użu tal-kontenut diġitali; Jemmen li l-enċiklopediji online huma riżorsa imprezzabbli ta' informazzjoni vverifikata u affidabbli li jippermettu l-aċċess għall-wirt kulturali u li għandhom rwol fil-konservazzjoni u l-promozzjoni tiegħu, u huma wkoll għodda vitali biex il-wirt kulturali b'oriġini diġitali jiġi kklassifikat u jingħata aċċess sostnut għalih; huwa tal-fehma li għandhom jiġu ddedikati aktar riżorsi għall-promozzjoni, l-iżvilupp u l-avvanz tal-enċiklopediji online; Jenfasizza li l-interoperabbiltà hija essenzjali biex jiġi żgurat li l-kontenut diġitali jkun jista' jintuża jew jerġa' jintuża fit-tul; jenfasizza f'dan ir-rigward ir-rwol tal-istandards u l-oqfsa; Jitlob li jkun hemm kooperazzjoni akbar bejn l-Istati Membri, kif ukoll bejn is-setturi rilevanti sabiex jiġi promoss b'mod komprensiv il-wirt kulturali diġitalizzat; jilqa' d-Dikjarazzjoni ta' kooperazzjoni dwar l-avvanz fid-diġitalizzazzjoni tal-wirt kulturali, li issa ġiet iffirmata minn kważi l-Istati Membri kollha; Jissottolinja l-ħtieġa li jiġi żviluppat qafas komprensiv tal-UE b'finanzjament adegwat għall-protezzjoni u l-promozzjoni ta' wirt kulturali diġitalizzat u b'oriġini diġitali; jinnota l-ħtieġa ta' politiki nazzjonali għall-konservazzjoni b'deċiżjonijiet dwar l-għażla li jkunu bbażati fuq prinċipji ddefiniti b'mod ċar u li jitwettqu b'mod responsabbli; jinnota l-kontribut imprezzabbli li l-kuraturi diġitali jistgħu jagħtu biex jiżguraw li l-wirt kulturali diġitali jkun protett u jkun disponibbli għall-udjenzi Ewropej u globali f'diversi lingwi; jinnota b'interess il-bosta proġetti ta' diġitalizzazzjoni li diġà twettqu permezz tal-FEŻR, u jitlob li l-perjodu ta' programmazzjoni li jmiss jippermetti li jkompli dan it-tip ta' finanzjament; Jitlob li jsir aġġornament komprensiv tar-rakkomandazzjoni tal-Kummissjoni tas-27 ta' Ottubru 2011 dwar id-diġitizzazzjoni u l-aċċessibbiltà fuq l-Internet ta' materjal kulturali u l-konservazzjoni diġitali, sabiex jiġu riflessi l-progress teknoloġiku u l-isfidi u l-opportunitajiet ta' dawn l-aħħar għaxar snin; iqis, madankollu, li l-enfasi fuq il-wirt diġitali ma għandhiex issir għad-detriment tal-ħarsien tal-wirt kulturali tanġibbli u intanġibbli eżistenti u tal-impjiegi relatati; Potenzjal ekonomiku u sostenibbiltà Jenfasizza li s-settur tal-wirt kulturali jikkontribwixxi għall-iżvilupp ekonomiku b'effetti konsegwenzjali notevoli f'setturi ekonomiċi oħra; itenni l-korrelazzjoni b'saħħitha bejn il-wirt kulturali u l-iżvilupp sostenibbli; Jirrikonoxxi li t-turiżmu kulturali sostenibbli għandu potenzjal sinifikanti biex jiġġenera t-tkabbir u l-impjiegi fl-UE, peress li erbgħa minn kull għaxar turisti diġà jagħżlu d-destinazzjoni tagħhom abbażi tal-offerta kulturali tagħha; jisħaq, madankollu, li l-promozzjoni tat-turiżmu kulturali jeħtieġ li ssir b'mod inklużiv fir-rigward tal-komunitajiet u l-ekonomiji lokali u l-istili ta' ħajja u t-tradizzjonijiet, u jeħtieġ li tikseb bilanċ bejn ir-rekwiżiti ekonomiċi, soċjali, kulturali u ambjentali; jinnota li l-offerti tal-wirt kulturali jirkupraw biss sehem minimu tal-valur ekonomiku li jiġġeneraw, li jirrikjedu sorsi ġodda, alternattivi u stabbli ta' finanzjament sabiex ikomplu jaġixxu bħala katalizzaturi għat-turiżmu sostenibbli; Jirrimarka li l-eżistenza ta' siti ta' wirt kulturali tħeġġeġ lin-nies jivvjaġġaw u jitgħallmu dwar soċjetajiet u kulturi differenti; ifakkar li 72 % tal-parteċipanti ta' età bejn 15 u 24 sena, fi stħarriġ li kellhom, jaqblu li l-preżenza tal-wirt kulturali jista' jkollha influwenza fuq id-destinazzjoni għall-vaganza tagħhom; jenfasizza f'dan ir-rigward ir-rwol li jista' jkollha l-inizjattiva DiscoverEU; jinnota, madankollu, li l-inizjattiva ma kinitx ta' benefiċċju ugwali għaż-żgħażagħ; jistieden lill-Kummissjoni ssib modi biex tinvolvi aħjar liż-żgħażagħ minn ambjenti soċjalment żvantaġġati u dawk minn żoni rurali u remoti tal-Istati Membri, kif ukoll minn Stati Membri mingħajr rabtiet ferrovjarji tajbin ma' pajjiżi oħra tal-UE; Iħeġġeġ lill-Istati Membri jistabbilixxu mekkaniżmi b'saħħithom biex jipprevjenu l-isfruttament żejjed tal-wirt kulturali, inkluż permezz ta' flussi ta' turisti ġestiti b'mod ħażin; iwissi kontra l-influwenza tal-interessi kummerċjali fuq terminu qasir li jirriskjaw li jimminaw l-awtentiċità tas-siti u l-prattiki kulturali u li jbaxxu l-kwalità tagħhom; jilqa' f'dan ir-rigward it-tnedija tal-programm Il-Wirt Kulturali fl-Azzjoni, li bis-saħħa tat-tagħlim bejn il-pari jgħin biex il-politiki dwar il-wirt kulturali fil-livell lokali u reġjonali jissaħħu; jisħaq fuq il-kapaċità tiegħu li jissorvelja u jappoġġja l-programm jekk dan ikun ta' suċċess; Jirrikonoxxi l-importanza tal-Kapitali Ewropej tal-Kultura biex jiġu promossi l-bliet u r-reġjuni, peress li bl-iżvilupp ta' qafas ekonomiku madwar il-proġetti kulturali, artistiċi u soċjali tagħhom, jintegraw il-kunċett ta' turiżmu sostenibbli u jtejbu l-patrimonju, it-tradizzjonijiet u l-innovazzjonijiet tanġibbli u intanġibbli tagħhom, għall-benefiċċju u l-apprezzament taċ-ċittadini Ewropej kollha u taċ-ċittadini lil hinn mill-fruntieri tal-Ewropa; Jirrakkomanda li jsiru aktar sforzi biex jiġu mħeġġa l-ivvjaġġar lejn destinazzjonijiet inqas magħrufa u popolari u lejn żoni rurali, kif ukoll l-ivvjaġġar matul l-istaġun b'domanda baxxa, sabiex jiġu promossi s-sostenibbiltà u l-aċċessibbiltà fit-turiżmu, speċjalment għall-persuni b'diżabilità u l-anzjani; jisħaq fuq ir-rwol li jista' jkollu l-FAEŻR fl-appoġġ tal-inizjattivi tat-turiżmu lokali, speċjalment permezz tal-programm LEADER; jitlob li dan il-programm ikun iffinanzjat b'mod adegwat għall-perjodu ta' programmazzjoni 2021-2027; Jinsab mħasseb dwar l-impatt tat-tniġġis, il-vandaliżmu, is-serq, it-turiżmu ġestit b'mod ħażin u l-iżvilupp bla rażan, kif ukoll tat-tisħin globali u t-tibdil fil-klima fuq il-wirt kulturali, b'mod partikolari minħabba żieda fl-okkorrenzi ta' avvenimenti estremi tat-temp, inklużi xita torrenzjali, mewġiet ta' sħana, għargħar, nirien u riskju ta' riħ; jisħaq fuq il-ħtieġa li tittieħed azzjoni, inkluż permezz tal-kondiviżjoni tal-għarfien bejn l-Istati Membri, u jistieden lill-Kummissjoni tipproponi azzjonijiet konkreti biex jiġi kkonservat u protett il-wirt kulturali fid-dawl ta' dawn il-perikli naturali u kkawżati mill-bniedem; Jissottolinja r-rwol tas-soċjetà ċivili u l-importanza u l-valur tal-volontarjat għall-protezzjoni u anke l-iskoperta tal-wirt kulturali u jenfasizza l-importanza tiegħu, kif ukoll l-għarfien, l-għarfien espert u l-enerġija li l-voluntiera jġibu magħhom għall-kawża; jistieden lill-Kummissjoni u lill-Istati Membri jkomplu jappoġġjaw azzjonijiet f'dan ir-rigward; jinnota r-rwol li l-Korp Ewropew ta' Solidarjetà jista' jkollu biex jippermetti liż-żgħażagħ jinvolvu ruħhom fil-konservazzjoni u r-rinnovazzjoni tal-wirt Ewropew u biex titqajjem sensibilizzazzjoni; jilqa' t-talba speċifika għall-wirt kulturali fl-ambitu ta' dik l-inizjattiva; Huwa mħasseb ukoll dwar it-theddid għall-wirt kulturali minħabba t-terroriżmu kemm fl-Ewropa kif ukoll lil hinn minnha; jikkundanna l-qerda tas-siti tal-wirt kulturali; jemmen li l-UE għandu jkollha rwol aktar attiv fil-promozzjoni tar-restawr, il-konservazzjoni u l-protezzjoni tal-wirt kulturali madwar id-dinja; Huwa tal-fehma li l-UE għandha tinkludi l-protezzjoni tal-wirt kulturali bħala waħda mill-kundizzjonijiet għall-pajjiżi kandidati għall-adeżjoni; Itenni li t-traffikar illeċitu u l-kummerċ ta' artefatti kulturali, inkluż permezz ta' mezzi diġitali, huwa kwistjoni serja b'dimensjoni globali li tirrikjedi azzjoni kkoordinata mhux biss fost l-Istati Membri, iżda wkoll fuq livell internazzjonali; jirrimarka li kwalunkwe riflessjoni dwar il-wirt Ewropew trid tagħti ħarsa ġdida lejn xogħlijiet u oġġetti kulturali li ġew issakkeġġjati, misruqa jew miksuba illegalment matul il-gwerer; itenni l-appoġġ tiegħu għall-promozzjoni attiva tar-riċerka tal-provenjenza fil-kuntest tal-EYCH; Lejn approċċ strateġiku għall-wirt kulturali Jistieden lill-Kummissjoni tadotta approċċ aktar integrat fir-rigward tal-wirt kulturali, filwaqt li tagħti trattament ugwali għall-patrimonju tanġibbli, intanġibbli, naturali u diġitali u tittratta dawn id-dimensjonijiet bħala interkonnessi u inseparabbli; Jenfasizza l-ħtieġa li tiġi stabbilita u appoġġjata b'mod xieraq pjattaforma permanenti, bis-soċjetà ċivili organizzata fil-qalba tagħha, għall-kooperazzjoni u l-koordinazzjoni dwar il-politiki tal-wirt kulturali fil-livelli kollha, b'mod partikolari fil-livell tal-UE; Jirrikonoxxi l-Qafas Ewropew għall-Azzjoni dwar il-Wirt Kulturali; jisħaq li l-azzjonijiet inklużi fil-Qafas jeħtieġ li jiġu ssodisfati u appoġġjati b'riżorsi adegwati; Huwa tal-fehma li s-sejbiet u r-rakkomandazzjonijiet tal-istudji rilevanti kkummissjonati mill-Kummissjoni għandhom ikunu riflessi fl-azzjonijiet tagħha għall-konservazzjoni tal-wirt kulturali; Itenni t-talba tiegħu lill-Kummissjoni dwar it-twaqqif ta' portal uniku tal-UE li għandu jingħata l-isem "Sir af l-Ewropa", li jiġbor flimkien informazzjoni mill-programmi kollha tal-UE li jiffinanzjaw il-wirt kulturali, flimkien mal-istabbiliment ta' approċċ komuni fil-Kummissjoni permezz ta' kooperazzjoni mtejba fl-oqsma ta' politika differenti relatati mal-wirt kulturali; Jesprimi dispjaċir għall-fatt li l-ħidma ta' komunikazzjoni dwar iċ-Ċertifikat tal-Patrimonju Ewropew mhijiex żviluppata biżżejjed u jitlob li jingħata appoġġ biex jiġi stabbilit network tas-siti kkonċernati; jemmen li l-postijiet li diġà ngħataw dan iċ-ċertifikat jeħtieġ jiġu promossi u offruti appoġġ loġistiku; Jitlob li jkun hemm kooperazzjoni strateġika bejn l-Unjoni Ewropea u organizzazzjonijiet internazzjonali oħra, b'mod partikulari l-UNESCO u l-Kunsill tal-Ewropa, sabiex jiġu kkoordinati aħjar l-isforzi u l-istandards komuni biex jiġi kkonservat u promoss il-wirt kulturali u jsir skambju tal-aħjar prattiki; Jinnota li kważi tliet kwarti tal-Ewropej mistħarrġa jaħsbu li l-awtoritajiet pubbliċi għandhom jallokaw aktar riżorsi għall-wirt kulturali; jenfasizza l-ħtieġa li jiżdied il-finanzjament tal-UE għall-attivitajiet marbuta mal-wirt kulturali; Jisħaq fuq il-ħtieġa ta' aktar finanzjament għall-wirt kulturali u l-kultura b'mod aktar wiesa' fil-Qafas Finanzjarju Pluriennali (QFP) ta' wara l-2020; itenni t-talba tiegħu biex il-baġit għall-programm Ewropa Kreattiva jiġi rdoppjat u biex il-baġit għall-programm Erasmus+ fil-QFP li jmiss jiżdied bit-triplu; jenfasizza l-potenzjal ta' Ewropa Kreattiva biex jibni rabtiet bejn l-arti ħajja u l-wirt kulturali tanġibbli u intanġibbli; jitlob li tissaħħaħ l-allokazzjoni tal-baġit għar-riċerka dwar il-wirt f'Orizzont Ewropa; jinnota l-ħtieġa ta' sinerġiji bejn politiki settorjali oħra kif ukoll il-fondi strutturali, id-diversi programmi tal-Unjoni, inklużi Orizzont Ewropa, Ewropa Kreattiva u LIFE, u l-iskemi ta' finanzjament, sabiex il-wirt kulturali jingħata tassew prominenza; jinnota l-importanza li jiżdied il-potenzjal tal-Fondi Strutturali u ta' Investiment Ewropej fir-rigward tal-konservazzjoni tal-wirt kulturali; itenni l-pożizzjoni tiegħu li l-investiment fl-infrastruttura tat-turiżmu kulturali u sostenibbli għandu jitqies bħala investiment fuq skala żgħira u eliġibbli għall-appoġġ fejn il-kofinanzjament tal-FEŻR ma jaqbiżx l-EUR 10 miljun, u li fejn l-infrastruttura titqies bħala wirt kulturali dinji, il-limitu massimu għandu jiżdied għal EUR 20 miljun; Jemmen li l-Patt Ekoloġiku Ewropew għandu jinkludi azzjonijiet biex jiġi mitigat l-impatt tat-tibdil fil-klima fuq il-wirt kulturali u jirrikonoxxi li l-wirt kulturali jista' jkollu rwol importanti fl-ilħuq tal-miri tas-sostenibbiltà fil-klima permezz tal-edukazzjoni, ir-riċerka u l-adattament mill-ġdid tal-prattiki tradizzjoni sostenibbli Ewropej; Jilqa' r-rispons rapidu u l-espressjoni ta' solidarjetà mis-setturi kulturali u kreattivi matul il-kriżi tal-COVID-19 billi għamlu l-wirt kulturali disponibbli online b'mod wiesa' u liberu għall-pubbliku; jinsab imħasseb dwar l-impatt kbir ħafna li l-konsegwenzi tal-COVID-19 se jkollhom fuq il-wirt kulturali u s-setturi kulturali u kreattivi; jistieden lill-Kummissjoni twettaq analiżi komprensiva tal-impatt tal-pandemija fuq is-setturi rilevanti u b'mod partikolari s-settur tal-wirt kulturali; iħeġġeġ lill-Kummissjoni u lill-Istati Membri joffru appoġġ finanzjarju adegwat u mmirat biex tittaffa l-kriżi f'dawn is-setturi u biex jgħinu lill-persuni impjegati fihom, inkluż l-aċċess għall-benefiċċji soċjali għal dawk f'forom ta' impjieg mhux standard; Jitlob li jsiru sforzi akbar biex jinbena fuq il-momentum tal-EYCH bil-għan li din tiġi żviluppata f'eredità politika dejjiema fil-livell lokali, reġjonali, nazzjonali u Ewropew, peress li dan min-naħa tiegħu jagħti kontribut ekonomiku, kulturali u soċjali pożittiv u jgħin biex jiżviluppa s-sens ta' appartenenza għall-ispazju kulturali Ewropew għall-Ewropej kollha, kif ukoll dak ta' responsabbiltà kondiviża għall-konservazzjoni, l-arrikkiment u l-promozzjoni tal-wirt kulturali; jistieden lill-Kummissjoni tikkunsidra li torganizza Sena Ewropea tal-Wirt Kulturali oħra fil-futur; Jitlob li d-dimensjoni kulturali tal-integrazzjoni Ewropea, inkluż il-wirt, tiġi inkluża fis-suġġetti strateġiċi biex jiġu diskussi fil-Konferenza dwar il-Ġejjieni tal-Ewropa li jmiss; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2021-0008_MT.docx